Il-Kummissjoni Pastorali fid-Dinja tax-Xogħol fi ħdan il-Knisja Kattolika organizzat seminar għall-imsieħba soċjali biex flimkien jirriflettu fuq id-diskorsi tal-Papa Franġisku fuq il-ħaddiema u d-dinja tax-xogħol. Dr Manuel Schembri ġabar flimkien id-diskorsi tal-Papa Franġisku biex minnhom siliet l-aktar partijiet importanti ta’ rilevanza għad-dinja tax-xogħol. Il-Papa Franġisku jindirizza kemm lill-ħaddiema kif ukoll lin-negozjanti biex it-tnejn jaqdu dmirhom ħalli l-bniedem u mhux il-flus, ikun fiċ-ċentru tal-attività ekonomika tagħhom. Jgħid li l-bniedem għandu jaħdem biex jgħix u mhux jgħix biex jaħdem. Jispjega li bix-xogħol il-bniedem jingħata d-dinjità li jixraqlu. L-imsieħba soċjali intervjenew u taw l-ideat tagħhom kif id-diskorsi tal-Papa jistgħu jħallu l-effett mixtieq fid-dinja tax-xogħol. Huma tkellmu dwar il-kundizzjonijiet tax-xogħol, l-istress, il-kompetittività, il-qgħad, il-kuxjenza soċjali u analizzaw kif qiegħda tiżviluppa d-dinja tax-xogħol. Ix-xogħol u l-ħlas li qed ikun offrut lill-immigranti irregolari kienu fost it-temi li tqajmu bir-rappreżentant tal-GWU li spjega li l-Unjin kienet għamlet proposta biex fil-Korporazzjoni tax-Xogħol u t-Taħriġ, l-ETC titwaqqaf aġenzija li tirregola x-xogħol li jagħmlu l-immigranti kemm biex ma jiġux sfruttati kif ukoll biex ma jinħolqux sitwazzjonijiet li jiddistabilizzaw is-suq tax-xogħol. Is-Seminar ingħalaq mill-Arċisqof Pawlu Cremona. Huwa qal li fil-verità huwa l-bniedem li qed joħloq il-problemi fid-dinja tax-xogħol filwaqt li rringrazzja lil dawk preżenti li ngħaqdu mal-Knisja biex jirriflettu fuq id-diskorsi tal-Papa. Storja: Tony Dimech